A Tanács határozata
(2001. július 23.)
a hulladékjegyzékről szóló 2000/532/EK bizottsági határozat módosításáról
(2001/573/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a veszélyes hulladékokról szóló, 1991. december 12-i 91/689/EGK tanácsi irányelvre [1] és különösen annak 1. cikke (4) bekezdésére,
tekintettel a Bizottság javaslatára,
mivel:
(1) A hulladékjegyzéknek a hulladékokról szóló 75/442/EGK tanácsi irányelv 1. cikkének a) pontja értelmében történő meghatározásáról szóló 94/3/EK határozat, valamint a veszélyes hulladékok jegyzékének a veszélyes hulladékokról szóló 91/689/EGK tanácsi irányelv 1. cikkének (4) bekezdése értelmében történő meghatározásáról szóló 94/904/EK tanácsi határozat felváltásáról szóló, 2000. május 3-i 2000/532/EK bizottsági határozattal [2] a Bizottság megállapította a közösségi hulladékjegyzéket.
(2) A 91/689/EGK irányelv 1. cikkének (4) bekezdése előírja a tagállamok számára, hogy tájékoztassák a Bizottságot a veszélyes hulladékok jegyzékében nem szereplő olyan hulladékokról, amelyek véleményük szerint rendelkeznek a kérdéses irányelv III. mellékletében felsorolt egy vagy több tulajdonsággal. Számos tagállam jelentett be klór-szilánokat, valamint szilíciumot tartalmazó hulladékokat, illetve azbesztet tartalmazó építési anyagot, és kérte, hogy ennek megfelelően igazítsák ki a veszélyes hulladékok jegyzékét.
(3) A tisztánlátás érdekében egyértelműen ki kell mondani, hogy a kizárólag étolajokat és étkezési zsírokat tartalmazó olaj-víz szétválasztásból származó zsír-olaj keverék nem minősül veszélyes hulladéknak.
(4) A 2000/532/EK határozatot ennek megfelelően módosítani kell.
(5) Az e határozatban előírt intézkedések nincsenek összhangban a hulladékokról szóló, 1975. július 15-i 75/442/EGK irányelv [3] 18. cikke által létrehozott bizottság véleményével. Ezért ezeket a 75/442/EGK irányelv 18. cikkének (4) bekezdése értelmében a Tanácsnak kell elfogadnia,
ELFOGADTA EZT A HATÁROZATOT:
1. cikk
A 2000/532/EK határozat melléklete e határozat mellékletének megfelelően módosul.
2. cikk
Ez a határozat 2002. január 1-jétől hatályos.
3. cikk
Ennek a határozatnak a tagállamok a címzettjei.
Kelt Brüsszelben, 2001. július 23-án.